एटीएम लूट गिरोह के साथियों की तलाश में टीम हरियाणा गई
आरोपी सोनू मोनू रिमांड पर, घटना में इस्तेमाल जीप बरामद
भास्करसंवाददाता | पाली
रायपुरके पुराना बस स्टैंड चौराह स्थित एसबीबीजे एटीएम के गार्ड को बंधक बनाकर एटीएम उखाड़कर ले जाने का प्रयास करने के मामले में हरियाणा से गिरफ्तार आरोपी सोनू मोनू को पुलिस ने बुधवार को कोर्ट के आदेश पर रिमांड पर लिया है। प्रारंभिक पूछताछ में पता चला है कि एटीएम उखाड़ने की वारदात में गिरोह के कुल सात आरोपी शामिल थे, जिनमें से बाकी के आरोपियों की तलाश के लिए टीम हरियाणा की ओर भेजी गई है। रिमांड के दौरान दोनों आरोपियों की निशानदेही पर पुलिस ने घटना में इस्तेमाल जीप को बरामद कर लिया, जबकि ट्रैक्टर के इस्तेमाल के बारे में अभी तक संशय बना हुआ है। रायपुर थानाधिकारी गोपसिंह देवड़ा ने बताया कि एटीएम लूटने का प्रयास करने के आरोप में गिरफ्तार हरियाणा सोनीपत जिले के राजपुरा निवासी सोनू उर्फ सुरेंद्र पुत्र राजेंद्रसिंह जाट गनौर जिले के पुगथला निवासी मोनू पुत्र जयवीर जाट को न्यायालय के समक्ष पेश किया जहां से दोनों को रिमांड पर सौंपा गया है। रिमांड के दौरान दोनों आरोपियों से पूछताछ कर वारदात में इस्तेमाल किए गए ट्रैक्टर और वारदात में शामिल अन्य आरोपियों तक पहुंचने के प्रयास किए जाएंगे। पुलिस जल्द ही सभी आरोपियों को गिरफ्तार कर लेने का दावा जता रही है।
यहहै मामला
गौरतलबहै कि 21 दिसम्बर को देर रात बोलेरो जीप और ट्रैक्टर में सवार होकर आए सोनू-मोनू और उनके साथियों ने एटीएम बूथ के गार्ड को बंदूक की नोक पर बंधक बनाकर ट्रैक्टर की सहायता से एटीएम उखाड़ लिया और जीप में डालकर ले जाने का प्रयास करने लगे। एटीएम के भारी होने के चलते आरोपी उसे उठाकर जीप में नहीं रख पाए और उसे वहीं सड़क पर छोड़ कर फरार हो गए। एटीएम के निकट स्थित एक टायर शोरूम के बाहर लगे सीसीटीवी फुटेज में पूरी वारदात कैद हो गई। वहीं टोल बूथ के कैमरों ने भी आरोपियों को वाहन के साथ फोटो खींच लिए। पुलिस ने टोल बूथ और दुकान के सीसीटीवी कैमरों के फुटेज देखकर अपनी जांच प्रारंभ की और वारदात के 6 दिन बाद दो आरोपियों को गिरफ्तार कर वारदात का खुलासा करने में कामयाब रही। पुलिस बाकी के आरोपियों तक पहुंचने के लिए सख्त पूछताछ कर रही है।
hin_Deva bho_Deva bho_Deva hin_Deva hin_Deva hin_Deva